John Francis Ahearne

John Francis „Bunny“ Ahearne (* 19. november 1900, Wexford, Írsko – † 11. apríl 1985, Toddington, Spojené kráľovstvo) bol hokejový funkcionár, predseda IIHF v rokoch 1957 – 1960, 1963 – 1966 a 1969 – 1975, od roku 1975 čestný predseda.

Životopis 
Narodil sa v Írsku, od 16 rokov bol sedem rokov v britskej armáde ako radista, potom sa stal úspešným podnikateľom  v cestovnom ruchu.
     
Hokej nikdy nehral. Prvé kontakty s s ľadovým hokejom mal na začiatku 30. rokov, od roku 1933 bol sekretárom britského hokejového zväzu. Vytvoril olympijský tím Spojeného kráľovstva pre ZOH 1936 prevažne z hráčov kanadského pôvodu a doviedol ich k olympijskému víťazstvu.

Po druhej svetovej vojne sa stal významným funkcionárom na medzinárodnej úrovni. Najskôr bol generálnym sekretárom IIHF (1947 – 1951), potom podpredsedom (1951 – 1957), od 1957 do 1975 v pravidelných obdobiach predsedom IIHF. Medzitým bol v rokoch 1960 – 1963 a 1966 – 1969 podpredseda. Zúčastnil sa viac ako 40 majstrovstiev sveta, predsedal 55 kongresom IIHF. Autoritatívne viedol medzinárodnu federáciu a uplatňoval na každom kroku obchodné schopnosti. Bol veľkým odporcom účasti profesionálnych hráčov Kanady a USA na MS (roztržka s Kanadou v roku 1969, ich reakciou bola sedemročná neúčasť Kanady na svetových šampionátoch).

Bol jednou z najvýraznejších postáv medzi funkcionármi IIHF. Od roku 1975 bol čestným predsedom IIHF a od roku 1977 tretí Európan (po P. Loicqovi a A. Tarasovi) v Hokejovej sieni slávy v Toronte.

Funkcie 
1934 – 1971 sekretár britského hokejového zväzu
1971 – 1982 predseda britského hokejového zväzu
1947 – 1951 generálny sekretár IIHF
1951 – 1957 podpredseda IIHF
1957 – 1960 predseda IIHF
1960 – 1963 podpredseda IIHF
1963 – 1966 predseda IIHF
1966 – 1969 podpredseda IIHF
1969 – 1975 predseda IIHF

Ocenenia 
 Uvedenie do Hokejovej siene slávy v Toronte (1977)
 Uvedenie do britskej hokejovej siene slávy (1985)
 Uvedený do Siene slávy IIHF (1997)

Pozri aj 
 Louis Magnus
 René Fasel

Literatúra 
 Zlatá kniha ledního hokeje – Gustav Vlk, Karel Gut, Olympia 1978
 Malá encyklopedie ledního hokeje – Karel Gut, Václav Pacina, Olympia 1986
 100 let českého hokeje – Karel Gut, Jaroslav Prchal, AS press 2008

Externé odkazy 
 Životopis

Zdroj 

Britskí športoví funkcionári
Britskí hokejoví tréneri
Britské osobnosti írskeho pôvodu